《送方朴山还赋溪》
清代·朱樟

官烛烧残书未成，茶园归梦一帆轻。亦知旧雨非今雨，无计留行且送行。

晓气遥收斜月路，晚潮间带落花声。钓鱼船在深山里，弭棹同商去住情。

作者简介：浙江钱塘人，字亦纯，又字鹿田，号慕巢，晚号灌畦叟。康熙三十八年举人，历官四川江油知县、山西泽州知州。少时从学于毛奇龄，颇为所赏。官蜀中十年，取诸书所载及观察所得，著《蜀客馀谭》，另有《观树堂集》。卒年八十。